สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 30 ส.ค.59
31 ส.ค. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (30 ส.ค.) โดยได้รับแรงกดดันจากการร่วงลงของหุ้นบริษัทแอปเปิล อิงค์ และข้อมูลราคาบ้านในสหรัฐที่ชะลอตัวลง นอกจากนี้ นักลงทุนยังระมัดระวังการซื้อขายก่อนที่สหรัฐจะเปิดเผยตัวเลขจ้างงานนอกภาคเกษตรเดือนส.ค.ในวันศุกร์ ซึ่งข้อมูลดังกล่าวจะบ่งชี้แนวโน้มการปรับขึ้นอัตราดอกเบี้ยของธนาคารกลางสหรัฐ (เฟด)
ดัชนีเฉลี่ยอุตสาหกรรมดาวโจนส์ปิดที่ 18,454.30 จุด ลดลง 48.69 จุด หรือ -0.26% ดัชนี NASDAQ ปิดที่ 5,222.99 จุด ลดลง 9.34 จุด หรือ -0.18% ดัชนี S&amp;P500 ปิดที่ 2,176.12 จุด ลดลง 4.26 จุด หรือ -0.20%
 
ตลาดหุ้นยุโรปปิดบวก เมื่อคืนนี้ (30 ส.ค.) เนื่องจากนักลงทุนเข้าซื้อหุ้นกลุ่มส่งออก หลังจากสกุลเงินยูโรอ่อนค่าลงเมื่อเทียบกับดอลลาร์ อย่างไรก็ตาม ตลาดได้รับแรงกดดันในระหว่างวัน จากรายงานของคณะกรรมาธิการยุโรป (EC) ซึ่งระบุว่าดัชนีความเชื่อมั่นทางเศรษฐกิจ (ESI) ร่วงลงเกินคาดในเดือนส.ค.
ดัชนี Stoxx Europe 600 ปรับตัวขึ้น 0.5% ปิดที่ 344.75 จุด
ดัชนี CAC-40 ตลาดหุ้นฝรั่งเศสปิดที่ 4,457.49 จุด เพิ่มขึ้น 33.24 จุด หรือ +0.75% ดัชนี DAX ตลาดหุ้นเยอรมันปิดที่ 10,657.64 จุด เพิ่มขึ้น 113.20 จุด หรือ +1.07% ดัชนี FTSE 100 ตลาดหุ้นลอนดอนปิดที่ 6,820.79 จุด ลดลง 17.26 จุด หรือ -0.25%
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (30 ส.ค.) หลังจากที่นายสแตนลีย์ ฟิสเชอร์ รองประธานธนาคารกลางสหรัฐ (เฟด) กล่าวว่า “ข้อมูลการจ้างงานครั้งต่อไป จะเป็นปัจจัยหนึ่งในกระบวนการพิจารณาปรับขึ้นอัตราดอกเบี้ยของเฟด” โดยแถลงดังกล่าวได้กระตุ้นให้เกิดการคาดการณ์ว่า เฟดอาจจะปรับขึ้นดอกเบี้ยในการประชุมเดือนก.ย.
ดอลลาร์สหรัฐแข็งค่าขึ้นเมื่อเทียบกับเยนที่ระดับ 103.10 เยน จากระดับ 101.94 เยน และเพิ่มขึ้นเมื่อเทียบฟรังก์สวิส ที่ระดับ 0.9840 ฟรังก์ จากระดับ 0.9777 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3088 ดอลลาร์แคนาดา จากระดับ 1.3013 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1137 ดอลลาร์สหรัฐ จากระดับ 1.1190 ดอลลาร์สหรัฐ ในขณะที่เงินปอนด์ลดลงแตะระดับ 1.3078 ดอลลาร์สหรัฐ จากระดับ 1.3114 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7505 ดอลลาร์สหรัฐ จากระดับ 0.7578 ดอลลาร์สหรัฐ
 
สัญญาทองคำตลาดนิวยอร์กปิดร่วงลง เมื่อคืนนี้ (30 ส.ค.) โดยตลาดได้รับแรงกดดันจากการแข็งค่าของสกุลเงินดอลลาร์สหรัฐ รวมทั้งกระแสคาดการณ์เรื่องการปรับขึ้นอัตราดอกเบี้ยของธนาคารกลางสหรัฐ (เฟด)
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 10.6 ดอลลาร์ หรือ 0.8% ปิดที่ระดับ 1,316.5 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 18.6 เซนต์ หรือ 0.99% ปิดที่ 18.673 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 24.5 ดอลลาร์ หรือ 2.27% ปิดที่ 1,056.6 ดอลลาร์/ออนซ์
สัญญาพัลลาเดียมส่งมอบเดือนธ.ค.ดิ่งลง 21.05 ดอลลาร์ หรือ 3% ปิดที่ 678.20 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (30 ส.ค.) เนื่องจากจากการแข็งค่าของสกุลเงินดอลลาร์ส่งผลให้นักลงทุนชะลอการซื้อสัญญาน้ำมัน นอกจากนี้ นักลงทุนยังระมัดระวังการซื้อขายก่อนที่สำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันดิบในวันนี้
สัญญาน้ำมันดิบ WTI ส่งมอบเดือนต.ค.ลดลง 63 เซนต์ หรือ 1.3% ปิดที่ 46.35 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค.ลดลง 89 เซนต์ หรือ 1.8% ปิดที่ 48.37 ดอลลาร์/บาร์เรล
 
ตลาดหุ้นลอนดอนปรับตัวลดลง เมื่อคืนนี้ (30 ส.ค.) เพราะได้รับแรงกดดันจากการปรับตัวลดลงของหุ้นกลุ่มเหมืองแร่